**ΔΕΛΤΙΟ ΤΥΠΟΥ**

**Βιωματικά εργαστήρια ευαισθητοποίησης των μαθητών-μαθητριών**

**του 8ου ΓΕΛ Πατρών**

**για την ενδοοικογενειακή βία και την κακοποίηση των γυναικών**

Στις 16 και 17 Ιανουαρίου 2023, στην αίθουσα εκδηλώσεων του σχολείου, πραγματοποιήθηκε ενημερωτική εκδήλωση, διάρκειας τεσσάρων διδακτικών ωρών, σε συνεργασία με το **Κέντρο Συμβουλευτικής Υποστήριξης γυναικών θυμάτων βίας (Συμβουλευτικό Κέντρο Πάτρας) και τις εξαίρετες κκ. Καζάνη Νίκη (Νομικός), Σέγγα Βάσια (Νομικός),Πεφάνη Ρένα (Ψυχολόγος) και Φλωροπούλου Σίσσυ (Κοινωνική Λειτουργός-**Σύμβουλος κοινωνικής στήριξης), στα θέματα:

* **Ενδοοικογενειακή βία**
* **Κακοποίηση γυναικών**

Συμμετείχαν σε ομάδες όλα τα τμήματα της Β΄ λυκείου και εκπαιδευτικοί του σχολείου. Η πρόταση για την εκδήλωση αυτή έγινε από τα προεδρεία των τμημάτων, τα οποία αφού συνέλεξαν ανώνυμα ερωτήσεις σχετικές με τα θέματα, τις ομαδοποίησαν και τις απέστειλαν στο Συμβουλευτικό Κέντρο Πάτρας, ώστε, βασιζόμενες σε αυτές, να διεξαχθεί στοχευμένα η ενημέρωση από τις υπεύθυνες του Κέντρου. Πραγματοποιήθηκαν συζητήσεις με τους μαθητές αξιοποιώντας βιωματικές τεχνικές (συνεργασία σε ομάδες, μελέτη περίπτωσης, δραματοποίηση, παιχνίδια ρόλων), με σκοπό την ανίχνευση των μορφών ενδοοικογενειακής βίας και την αντιμετώπιση του φαύλου κύκλου της βίας μέσα στην οικογένεια.

Οι εισηγήτριες αναφέρθηκαν εμπεριστατωμένα στις αιτίες που προκαλούν την κακοποίηση των γυναικών, τα χαρακτηριστικά του θύτη και του θύματος, τις μορφές της ενδοοικογενειακής βίας, τον φαύλο κύκλο της βίας, τις δυνατότητες αντιμετώπισης, τη στήριξη της σχολικής κοινότητας, το νομικό καθεστώς που διέπει την ενδοοικογενειακή βία και την κακοποίηση. Απάντησαν σε όλες τις ερωτήσεις και τους προβληματισμούς που κατατέθηκαν από τους μαθητές, τις μαθήτριες και τους εκπαιδευτικούς που παρακολούθησαν.

Οι συναντήσεις αυτές, επιβεβαίωσαν από τους μαθητές και τις μαθήτριες την επιτακτική ανάγκη, το σχολείο να υποστηρίζει παρόμοιες ενημερωτικές δράσεις ευαισθητοποίησης και να συνεχίσει να παρέχει παιδαγωγικά και κοινωνικά εφόδια στις δύσκολες συγκυρίες που η κοινωνία διανύει.

Υπεύθυνοι οργάνωσης: Μπαβέλης Ευάγγελος (Φυσικής Αγωγής), Χριστόφορος Παπασωτηρόπουλος (Θεολόγος – Σύμβουλος Σχολικής Ζωής για την Β΄ λυκείου)